СЛОВО "О ЗАКОНЕ И БЛАГОДАТИ" МИТРОПОЛИТА ИЛАРИОНА

Митрополит Иларион

О ЗАКОНЕ МОИСЕОМ ДАННЕМ ЕМУ И О БЛАГОДАТИ И ИСТИНЕ ИСУС ХРИСТОМ БЫВШИМ... И ПОХВАЛА КАГАНУ НАШЕМУ ВЛАДИМИРУ

Благословен господь бог иизраилев, бог християнеск, яко посети и сътвори избавление людем своим, яко не презре твари своея до конца идольским мраком одержиме быти и бесовскыим служениим, но оправди прежде племя Авраамле скрижальми и законом, послежде сыном своим вся языкы спасе Евангелием и крещением и вводя в обновление пакыбытиа в жизнь вечную...

Закон бо предтечя бе и слуга благодати и истине; истина же и благодать слуга будущему веку, жизни нетленней. Яко закон привождааше възаконеныа к благодатному крещению, крещение же препущает сыны своя на вечную жизнь. Моисий бо и пророци о Христове пришествии поведаху, Христос же и апостоли его о въскресении и о будушем веце...

И что успе закон? что ли благодать? Прежде закон, потом благодати; прежде стень ти, потом истина. Образ же закону и благодати – Агар и Сарра, работнаа Агар и свободнаа Сарра; работнаа прежде ти, потом свободнаа. И да разумеет, иже чтет. Яко Авраам убо от уности своея Сарру име жену си, свободну, а не рабу, и бог убо прежде век изволи и умысли сына своего в мир послати, и тем благодати явитися. Сарра же не раждаше, понеже бе неплоды; не бе нештоды, но заключена бе божиим промыслом на старость родити: безвестная же и утаенаа мудрости божиа утаена бяху ангел и человек, не яко не явима, но утаена и на конец века хотяща явитися. Сарра же глагола к Аврааму: «Се заключи мя господь бог не раждати; вниди убо к рабе моей Агари и родиши от нея». Благодать же глагола к богу: «Аще несть времене снити ми на землю и спасти мир, сниди на гору Синай и закон положи». Слушая Авраам речи Саррины и вниде к рабе, ея Агари. Послуша и бог яже от благодати словес и сниде на Синай. Роди же Агарь раба от Авраама рабочищь, и нарече Авраам имя ему: Измаил. И снесе Моисеи от Синайскыя горы закон, а не благодать, стень, а не истину. По сих же уже стару сущу Аврааму и Сарре, явися бог Аврааму, седящу ему пред дверьми куща своеа, в полудне, у дуба Мамврийскаго; Авраам же тече в сретение ему и поклонися ему до земле и приат и въ кущу свою. Веку же сему к концу приближающуюся, посети господь человеческаго рода и сниде с небесе, в утробу девицы въходя; приять же и девица с покланяием в кущу плотяную не болевши, глаголющи к ангелу: «Се раба господня, буди мне по глаголу твоему». Тогда убо отключи бог ложесна Саррина, и заченши роди Исаака, свободнаа свободнаго. Присетив ту богу человечьска естества, явишася уже безвестная и утаеная, и родися благодать и истина, а не закон; сын а не раб. Яко отдоися отроча Исаак и укрепе, и сътвори Авраам гостивству велику, егда отдоися Исаак сын его. Егда бе Христос на земли, и еще благодать не укрепела беаше, но дояашеся еще, за 30 лет, в няже Христос таяшеся; егда же отдоися и укрепе, явися благодат божиа спасеннаа всем человеком в Иерданстей реце; сътвори бог гостивству велику и пир велик тельцем упитанным от века, възлюбленныим сыном своим Исус Христом, съзвав на едино веселие небесьныа и земленыя, съвъкупив в едино ангелы и человекы...

Вера бо благодатнаа по всей земли распростреся, и до нашего языка русскаго дойде, и законное езеро пресыше, евангельскый же источник наводився, и всю землю покрыв, и до нас пролиявся. Се бо уже и мы с всеми христианми славим святую троицу, а Июдея млъчит...

Хвалит же похвальными гласы Римъская страна Петра и Павля, имиже вероваша в Исуса Христа сына божиа; Асиа, и Ефес, и Патм – Иоанна Богослова; Индия – Фому, Египет – Марка; вся страны, и грады, и людие чьтут и славят коегождо их учителя, иже научиша православней вере. Похвалим же и мы, по силе нашей, малыми похвалами великаа и дивнаа сътворшаго нашего учителя и наставника, великаго кагана нашеа земля Владимера, внука стараго Игоря, сына же славнаго Святослава, иже, вь своа лета владычьствующа, мужством же и храбъръствомь прослушя в странах многах и победами и крепостию поминаются ныне и словут Не в худе бо и не в неведоми земли владычьствовашя, но в Русской, яже ведома и слышима есть всеми концы земля...

Добр послух благоверию твоему, о блаженниче, святаа церкви святыа богородица Мариа, юже създа на правоверней основе, идеже и мужьственное твое тело ныне лежит ожыдаа трубы архангеловы. Добр же зело и верен послух сын твой Георгий, егожь створи господь наместника по тебе твоему владычеству, не рушаща твоих устав нъ утвержающа, ни умаляюща твоему благоверию положениа, но паче прилагающа, не казяща, нъ учиняюща, иже недоконьчаннаа твоа доконча, акы Соломон Давыдова, иже дом божий великый святый его премудрости съезда на святость и освящение граду твоему, юже с всякою красотою украси златом и сребром и камением драгыим, и съсуды честныими, яже церкви дивна и славна всем окружныим странам, якоже ина не обрящется в всем полунощи земнем, от встока до запада, и славный град твой Кыев величьством яко венцем, обложил, предал люди твоя и град святей всеславней, скорей на помощь христианом, святей богородици...

Встани, о честнаа главо, от гроба твоего, встани, отряси сон! Неси бо умерл, но спиши до общаго всем встаниа. Встани, неси умерл, несть бо ты лепо умрети, веровавшу в Христа, живота всему миру. Отряси сон, взведи очи, да видиши, какоя тя чьсти господь тамо сподобив и на земли не безпамятна оставил сыномь твоим. Встани, виждь чадо свое Георгия, виждь утробу свою, виждь милааго своего, виждь, егоже господь изведе от чресл твоих; виждь красящааго стол земля твоей, и возрадуйся, възвеселися. К сему же виждь и благоверную сноху твою Ерину, виждь вънукы твоа и правнукы, како живуть, како храними суть господем, како благоверие держать по преданию твоему, како в святыа церкви частять, како славять Христа, како поклоняются имени его. Виждь же и град величьством сияющь, виждь церкви цветущи, виждь христианство растуще, виждь град иконами святыих освещаем блистающеся, и тимианом объухаемь, и хвалами и божественами пении святыими оглашаемь. И си вся видев, възрадуйся, и взвеселися, и похвали благаго бога, всем сим строителя.